***ΣΗΜΕΙΑ ΣΤΙΞΗΣ***

1. **Τελεία:**

|  |
| --- |
| * Στο τέλος μιας περιόδου.
* Στις συντομογραφίες (*π.χ., λ.χ., Π. Παπαδόπουλος,* κλπ).
 |

1. **Άνω τελεία:** δηλώνει μια μικρή παύση του λόγου, μικρότερη από την τελεία και μεγαλύτερη από το κόμμα. Με την άνω τελεία:

|  |
| --- |
| * Συμπληρώνεται ή διασαφηνίζεται το νόημα της πρώτης πρότασης (π.χ. *Οι άνθρωποι είναι κοινωνικά όντα · δεν μπορούν να επιβιώσουν εύκολα έξω από την ομάδα, αλλά και έχουν ανάγκη την ομάδα για τη συντροφικότητα, την αλληλοβοήθεια, τη στήριξη και την ολοκλήρωσή τους*).
* Χωρίζονται δύο μέρη μιας φράσης που μεταξύ τους έχουν νοηματική αντίθεση (π.χ. *Δεν ήταν κακός άνθρωπος · απερίσκεπτος ήταν*).
* Παρατίθενται ή απαριθμούνται κάποια στοιχεία (π.χ. *Ο ενεστώτας δηλώνει κάτι που γίνεται με διάρκεια στο παρόν · ο παρατατικός δηλώνει κάτι που γινόταν με διάρκεια στο παρελθόν · ο αόριστος δηλώνει κάτι που συνέβη συνοπτικά στο παρελθόν*).
 |

1. **Κόμμα:** δηλώνει μια μικρή παύση του λόγου, μικρότερη από την τελεία. Κόμμα βάζουμε επίσης:

|  |
| --- |
| * Όταν έχουμε ασύνδετο σχήμα (π.χ. *Είναι καλός, ευγενικός, αυθεντικός άνθρωπος*).
* Όταν έχουμε αντιθετική παρατακτική σύνδεση όρων ή προτάσεων (με συνδέσμους όπως *όμως, αλλά* κλπ,) (π.χ. *Είναι έξυπνος, αλλά δεν προσπαθεί αρκετά*).
* Όταν έχουμε υποτακτική σύνδεση με επιρρηματικές δευτερεύουσες προτάσεις (αιτιολογικές, τελικές, αποτελεσματικές, χρονικές, υποθετικές, εναντιωματικές, αναφορικές επιρρηματικές) (π.χ. *Συγκινήθηκε πολύ, επειδή ξανασυνάντησε μετά από τόσα χρόνια συμπατριώτες από το χωριό του*).
* Όταν έχουμε υποτακτική σύνδεση προτάσεων με ονοματικές προτάσεις που χρησιμοποιούνται ως επεξήγηση σε δεικτική ή αόριστη αντωνυμία (π.χ. *Συνέχεια μου το επαναλάμβανε αυτό, ότι δηλαδή θα θυμάται πάντα το καλό που του κάναμε*).
* Όταν έχουμε αναφορική παραθετική πρόταση (δηλαδή αναφορική πρόταση που μπορεί να παραλειφθεί) (π.χ. *Ο πατέρας μου, που κατάγεται από νησί, δεν αντέχει να ζήσει μακριά από τη θάλασσα*).
* Όταν έχουμε κλητική προσφώνηση (π.χ. *Εσύ, Δημήτρη, θα έρθεις μαζί μας*).
* Όταν έχουμε συνδετική λέξη ή φράση (όχι συμπλεκτικό παρατακτικό σύνδεσμο όμως) (π.χ. *Επομένως, ο ρατσισμός είναι ασύμβατος με το δημοκρατικό πνεύμα μιας σύγχρονης προοδευτικής κοινωνίας*).
* Όταν έχουμε προεξαγγελτική παράθεση (π.χ. *Και το σπουδαιότερο, κανείς δεν έπαθε τίποτε!*)
* Όταν κάτι χρησιμοποιείται παρενθετικά (αντί για διπλή παύλα) (π.χ. *Ειπώθηκαν πολλά, πάνω στα νεύρα μας κατά τη γνώμη μου, που δεν αξίζει να μας χαλάσουν τη διάθεση*).
 |

1. **Ερωτηματικό:** μπαίνει στο τέλος μιας ευθείας ερωτηματικής πρότασης. Μπορεί να δηλώνει:

|  |
| --- |
| * Απορία, ερώτηση (π.χ. *Πότε πέφτει φέτος το Πάσχα;*)
* Αμφιβολία (π.χ. *Να μείνω ή να φύγω;*)
* Ειρωνεία (π.χ. *Σοβαρά;*)
* Ευγενική παράκληση, πρόταση ή προτροπή (π.χ. *Κλείνεις, σε παρακαλώ, το παράθυρο; Πάμε για έναν καφέ;*)
* Εμφατική κατάφαση ή άρνηση (ρητορική ερώτηση) (π.χ. *Είναι σοβαρά πράγματα αυτά που κάνεις; Δεν είχα δίκιο τελικά;*)
* Την εισαγωγή ενός θέματος, που η ανάλυσή του θα ακολουθήσει (μπορεί να χρησιμοποιηθεί και σε τίτλο με αυτή τη σημασία) (π.χ. *Υπάρχουν εφαρμόσιμες λύσεις για το πρόβλημα αυτό;*)
 |

1. **Θαυμαστικό:**

|  |
| --- |
| * Στο τέλος επιφωνηματικών προτάσεων (π.χ. *Τι υπέροχος άνθρωπος!*)
* Συχνά στο τέλος προτάσεων επιθυμίας, που δηλώνουν προτροπή, προσταγή, συμβουλή, παράκληση, ευχή, απαγόρευση, αποτροπή (π.χ. *Πιστέψτε με! Θεέ μου, βοήθα μας! Φύγε, σε παρακαλώ! Μη φωνάζετε! Κλείσε αμέσως την πόρτα!*)
* Στο τέλος προτάσεων κρίσεως που έχουν μια συναισθηματική φόρτιση (π.χ. *Δεν είπα εγώ τίποτε τέτοιο! Σε πιστεύω!*)
* Γενικά, όταν δηλώνεται έντονη συναισθηματική κατάσταση, όπως θαυμασμός, έκπληξη, φόβος, επιδοκιμασία ή αποδοκιμασία, ειρωνεία, διαμαρτυρία, θυμός, αγανάκτηση κλπ.
 |

1. **Διπλή τελεία:**

|  |
| --- |
| * Όταν ακολουθούν λόγια σε εισαγωγικά, όπως τα είπε αυτούσια κάποιος, γνωμικά ή παροιμίες (π.χ. *Ο λαός λέει: «Μεγάλη μπουκιά φάε, μεγάλο λόγο μην πεις»*).
* Όταν ακολουθεί επεξήγηση, ερμηνεία ή ανάλυση (π.χ. *Η τέχνη αποτελεί τροφή για την ανθρώπινη ψυχή: την ξεκουράζει την καλλιεργεί, τη μορφώνει, την ανεβάζει σε ανώτερα επίπεδα, την ηρεμεί και την εξυψώνει*).
* Όταν προαναγγέλλεται κάτι (π.χ. *Ακούστε τι έχω να προτείνω: ας στείλουμε τον πιο γρήγορο να μεταφέρει τα νέα και οι άλλοι ας βοηθήσουμε όπως μπορούμε εδώ*).
* Μπροστά από μια απαρίθμηση (π.χ. *Υπάρχουν τριών ειδών ευθείες ερωτήσεις: οι γνήσιες, οι ρητορικές και οι ερωτήσεις προσταγής*).
 |

1. **Εισαγωγικά:**

|  |
| --- |
| * Όταν παρατίθενται αυτούσια τα λόγια κάποιου (π.χ. *Ο Αλέξανδρος έλεγε: «Στους γονείς μου χρωστάω το ζην και στον δάσκαλό μου το ευ ζην»*).
* Όταν παρατίθενται γνωμικά ή παροιμίες (π.χ. *«Γνῶθι σαυτόν», «Κάνε το καλό και ρίξ’ το στον γιαλό»*).
* Στον τίτλο (βιβλίου, άρθρου, έργου τέχνης, τραγουδιού κλπ) (π.χ. *Η «Γκουέρνικα» του Πικάσο αποτελεί από τα πιο εμβληματικά σύγχρονα έργα τέχνης*).
* Όταν μια λέξη χρησιμοποιείται μεταφορικά (π.χ. *Το καταπράσινο πάρκο αποτελεί «πνεύμονα» για την τσιμεντένια πόλη μας*).
* Όταν μια λέξη χρησιμοποιείται ειρωνικά (π.χ. *Μας τα πρόφτασαν γρήγορα οι «καλοθελητές»*).
* Όταν χρησιμοποιούμε μια λέξη ή φράση που δεν ταιριάζει με το ύφος του κειμένου μας (π.χ. μια «λαϊκή» λέξη σε δοκιμιακό λόγο ή σε επίσημο έγγραφο) (π.χ. *Ο ρατσισμός αφορά συνήθως ευαίσθητες κοινωνικές ομάδες, τους μετανάστες, τα άτομα με ειδικές ανάγκες, τα «χαμίνια» των πόλεων, όσους εκφράζουν μια διαφορετικότητα που «σοκάρει» την κοινωνία*).
* Όταν χρησιμοποιούμε στο κείμενο ξένες λέξεις (π.χ. *Τα «greeklish» αποτελούν έναν τύπο γραφής της ελληνικής γλώσσας που παραβιάζει βασικούς κανόνες ορθογραφίας και την ίδια την ουσία της γλώσσας*).
* Σε λέξεις ή φράσεις που αποτελούν ειδική ορολογία (π.χ. *Στην εξ αποστάσεως διαδικτυακή εκπαίδευση χρησιμοποιείται συχνά η μάθηση με τη μορφή της «ανεστραμμένης διδασκαλίας»*).
* Όταν σε κάποια λέξη επιζητείται να δοθεί έμφαση (π.χ. *Η βαθμολογία πρέπει να αποτελεί «δείκτη» και όχι αυτοσκοπό της διδασκαλίας*)
* Στα συνθήματα (π.χ. *Το «Ψωμί, παιδεία, ελευθερία» αποτέλεσε το βασικό σύνθημα της εξέγερσης του Πολυτεχνείου*).
 |

1. **Αποσιωπητικά:**

|  |
| --- |
| * Όταν υπονοούνται κι άλλα, που δε λέγονται λόγω συγκίνησης, ντροπής, συναισθηματικής φόρτισης κλπ (π.χ. *Νόμιζα πως όλα είχαν διορθωθεί. Πού να ήξερα…*)
* Όταν ο λόγος διακόπτεται απότομα και δεν ολοκληρώνεται (π.χ. *«Ξέρεις, Νίκο, η Μαρία μου έλεγε τις προάλλες…». Δεν πρόλαβε να αποσώσει τη φράση του και ακούστηκε ένα χτύπημα στην πόρτα*).
* Όταν η φράση περιέχει περιφρόνηση, ειρωνεία, απειλή (π.χ. *Αν σε πιάσω… Τώρα, μας έπεισες…*)
* Όταν ακολουθεί κάτι που χρησιμοποιείται με αμφιβολία, εμφατικά, χιουμοριστικά, ειρωνικά (π.χ. *Είναι… πώς να το πω… απρόβλεπτος. Δε βοήθησε ποτέ του ούτε τα αδέρφια του και τώρα διατείνεται πως κινείται από … φιλανθρωπία!*)
 |

1. **Παύλα:**

|  |
| --- |
| * Όταν αλλάζει πρόσωπο σε έναν διάλογο

(π.χ. *-Θα φύγω.* *- Ώστε αποχωριζόμαστε;*)* Όταν απαριθμούνται διάφορα στοιχεία, παράγοντες κλπ επιγραμματικά (π.χ. *Στοιχεία που καλλιεργούν το πολιτικοκοινωνικό αισθητήριο των μαθητών είναι:*

*-ο διάλογος**-οι μαθητικές κοινότητες**-η ομαδοσυνεργατική εργασία**-η υπακοή στους κανόνες λειτουργίας του σχολείου**-οι δράσεις σύνδεσης του σχολείου με την κοινότητα**-οι μαθητικές συνελεύσεις, κλπ*). |

1. **Η διπλή παύλα:** όταν κάτι χρησιμοποιείται παρενθετικά ή επεξηγηματικά και δε θέλουμε να διακόψουμε τη ροή του λόγου. Τα νοήματα που περικλείονται στη διπλή παύλα είναι απαραίτητα για την πληρότητα του λόγου (π.χ. *Η τεχνολογική επανάσταση – που αποτελεί συνέχεια της Βιομηχανικής Επανάστασης, αλλά έχει ουσιώδεις διαφορές από αυτή, που αφορούν τόσο τον τρόπο χρήσης του παραγόμενου έργου, όσο και τον ίδιο τον τρόπο άσκησης της εργασίας – έχει αλλάξει ριζικά τη μορφή του κόσμου, κυρίως τις τελευταίες τρεις δεκαετίες*).
2. **Η παρένθεση:**

|  |
| --- |
| * Όταν κάτι χρησιμοποιείται παρενθετικά, επεξηγηματικά ή συμπληρωματικά και μπορεί να παραλειφθεί (σε αντίθεση με τη διπλή παύλα), π.χ. *Στην πρωτοβάθμια εκπαίδευση (Δημοτικό) οι μαθητές αποκτούν βασικές γνώσεις ανάγνωσης, γραφής, γνώσης του κόσμου και αποκωδικοποίησης πληροφοριών, ενώ στη δευτεροβάθμια εκπαίδευση (Γυμνάσιο και Λύκειο) οι μαθητές αποκτούν πιο εξειδικευμένες και σύνθετες γνώσεις, που τους προετοιμάζουν για επιστημονικό στάδιο και για επαγγελματική εκπαίδευση*.
* όταν χρησιμοποιούμε παραπομπές, π.χ. *Σύμφωνα με τον Αριστοτέλη, ο άνθρωπος είναι φύσει πολιτικό ζώο (Πολιτικά,Α, 1253a 1-5).*
 |

1. **Ενωτικό:**

|  |
| --- |
| * Όταν χωρίζονται οι συλλαβές μιας λέξης για λόγους έμφασης (π.χ. *Περάσαμε κα-τα-πλη-κτι-κά!*) ή κατά τη μετάβαση από τη μια σειρά στην άλλη.
* Μετά από τα προτακτικά *Αϊ-/Αη-, Αγια-, γερο-, γρια-, θεια-, κυρα-, μαστρο-, μπαρμπα-, παπα-,* που προτάσσονται κυρίως κύριων ονομάτων (π.χ. *παπα-Γιώργης, Αϊ-Βασίλης*).
* Όταν λέξεις παρατάσσονται μαζί ως μια έννοια, χωρίς να αποτελούν σύνθετες λέξεις (π.χ. *Τέτοιοι άνθρωποι-πρότυπα είναι απαραίτητοι για τη νεολαία*).
 |